《姜宣弹小胡笳引歌》
唐代·佚名

雷氏金徽琴，王君宝重轻千金。
三峡流中将得来，明窗拂席幽匣开。
朱弦宛转盘凤足，骤击数声风雨回。
哀笳慢指董家本，姜宣得之妙思忖。
泛徽胡雁咽萧萧，绕指辘轳圆衮衮。
吞恨含情乍轻激，故国关山心历历。
潺湲疑是舞鸊鹈，砉騞如闻发鸣镝。
流宫变徵渐幽咽，别鹤欲飞猿欲绝。
秋霜满树叶辞风，寒雏坠地乌啼血。
哀弦已罢春恨长，恨长何如怀我乡。
我乡安在长城窟，闻君肤奏心飘忽
何时窄袖短貂裘，胭脂山下弯明月。

作者简介：亦称无名氏，是指身份不明或者尚未了解姓名的人。源于古代或民间、不知由谁创作的文学、音乐作品会以佚名为作者名称。